**UNIVERSITATEA DE MEDICINĂ ȘI FARMACIE *“CAROL DAVILA”***

**TEZĂ DE ABILITARE**

* **Rezumat-**

**Prof. Dr. Adrian Radu RĂDULESCU**

***Contribuții la îmbunătățirea tratamentului chirurgical al leziunilor cartilaginoase articulare traumatice și degenerative***

***Contributions to the improvement of surgical treatment for traumatic and degenerative lesions of the articular cartilage***

**București, 2017**

Am elaborat teza de abilitare cu titlul „***Contribuții la îmbunătățirea tratamentului chirurgical al leziunilor cartilaginoase articulare traumatice și degenerative”*** structurată conform ghidului orientativ emis de CNATDU din Romania. In baza acestui ghid teza este formată din 3 secțiuni: secțiunea I care prezintă realizările profesionale științifice și didactice din întreaga carieră până la momentul actual, secțiunea II prezintă direcțiile viitoare de dezvoltare a carierei cu accent mai ales pe domeniul cercetării științifice și secțiunea III enumeră referințele bibliografice asociate primelor două secțiuni.

Capitolul 1.1 subliniază principalele repere din activitatea profesională și didactică de a lungul celor 32 de ani de carieră din specialitatea ortopedie-traumatologie. Este menționată în primul rând prioritatea națională de a fi efectuat prima artroscopie de genunchi în 1990 și prima ligamentoplastie de ligament încrucișat antero-extern pe cale artroscopică în 1994. Toate aceste tehnici chirurgicale complet noi pentru țara noastră la acea vreme au fost învățate pe parcursul unor stagii de pregătire în străinătate ( Ungaria, Franța, SUA ) și au fost apoi aplicate cu success în Clinica de Ortopedie și Traumatologie a Spitalului Universitar București. În aceeași perioadă au fost organizate cursuri de pregătire pentru medicii din specialitatea noastră pentru a populariza și disemina această experiență la nivelul întregii țări. Preocuparea pentru dezvoltarea chirurgiei artroscopice a dus la realizarea și susținerea cu success în 1999 a tezei de doctorat cu titlul “CONTRIBUŢII LA DIAGNOSTICUL PRECOCE AL BOLILOR SINOVIALEI GENUNCHIULUI. VALOAREA ARTROSCOPIEI EXPLORATORII”, sub îndrumarea regretatului Profesor Ion Dinulescu.

Capitolul 1.2 prezintă activitatea de cercetare științifică desfășurată din 1999 (data susținerii tezei de doctorat) până în momentul de față. Una din direcțiile de cercetare abordate, ca o continuare a preocupărilor din tematica tezei de doctorat a fost legată de studiul leziunilor cartilaginoase circumscrise ale articulației genunchiului. În acest context am aplicat și dezvoltat tehnica artroscopică a microfracturilor, forajelor subcondrale si mozaicoplastia. Au fost prezentate numeroase comunicări științifice la manifestări naționale și internaționale pe această temă și au fost publicate articole originale în reviste de specialitate. Dintre acestea, subcapitolul 1.2.5 face referire la articolul “Histopathological Examination in Evaluation of Long-term Results after Osteocartilaginous Transplantation”, publicat în revistă indexată ISI. În același domeniu se încadrează și cercetările efectuate pe parcursul grantului național cu titlul  « Mozaicoplastia – metodă modernă de tratament al leziunilor cartilaginoase şi osteocartilaginoase – protocol clinic şi chirurgical, realizarea unui instrumentar şi testarea sa în practică » realizat între 2006 și 2009 în calitate de director de grant. Așa cum putem observa și din titlu, acest grant a avut ca finalitate realizarea la noi în tară, la prețuri mult mai mici față de cele din import a unui instrumentar chirurgical specific tehnicii mozaicoplastiei.

În continuare subcapitolele 1.2.6-1.2.16 trec în revistă principalele articole originale publicate în reviste cotate ISI (au fost și altele în publicații BDI dar numai acestea din urmă au fost incluse în teza de abilitare) legate de cercetări în domeniul tratamentului leziunilor degenerative ale cartlajului articular, respectiv protezarea articulară pentru artroză. Aici preocupările s-au îndreptat către studiul principalelor cupluri de fricțiune și a materialelor folosite în protezare, precum și către dezvoltarea unor suprafețe nanostructurate care înglobează antibiotice pentru a scădea rata infecțiilor post-artroplastie, răspunzătoare de eșecul unui număr destul de mare de intervenții chirurgicale de acest tip.

Secțiunea II prezintă succinct direcțiile de devoltare a carierei în perioada următoare.

În urma unei colaborări interdisciplinare deja stabilite cu Institutul Politehnic București și cu Facultatea de Biologie, vor fi continuate cercetările și experimentele în domeniul nanotehnologiei de suprafață a implanturilor protetice și a dezvoltării de factori antimicrobieni de contact care sa reducă rata degradărilor septice ale artroplastiilor.

Un domeniu de interes pentru viitor este cel al gerontotraumatologiei care pune mari probleme financiare și medicale sistemelor de asistență medicală din lume în momentul de față. Fonduri importante sunt alocate cercetărilor destinate să îmbunătățească asistența acestui segment al populației și intenționez să aplic și să obțin granturi în acest domeniu. Prioritate în acest sens îl vor avea granturile internaționale cu fonduri europene.

Am ca obiectiv publicarea cel puțin a unui articol original pe an într-o revistă cu factor de impact ridicat și a cel puțin două în reviste BDI. Voi continua participarea la manifestările naționale și mai ales internaționale de prestigiu (EFFORT, SICOT, ESSKA etc) cu prezentări originale, rezultate din activitatea de cercetare. De asemenea voi încerca participarea la cât mai multe (în limita posibilităților materiale) cursuri internaționale de Masterclass pe diferite tematici ale specialității noastre.

Secțiunea III cuprinde 296 de titluri bibliografice care au folosit la întocmirea lucrărilor științifice din secțiunea I, localizate cu indici în text.